DA Den Europæiske Unions Tidende C 108/11

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 108/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»CORNISH SARDINES«

EF-Nr.: UK-PGI-0005-0589-23.1.2007

BGB ( X ) BOB ( )

1. Betegnelse:

»Cornish Sardines«

2. Medlemsstat eller tredjeland:

Det Forenede Kongerige

3. Beskrivelse af landbrugsproduktet eller fødevaren:

3.1. Produkttype:

Kategori 1.7 — Frisk fisk, bløddyr, skaldyr og produkter fremstillet af fisk

3.2. Beskrivelse af produktet med betegnelsen i punkt 1:

Cornish Sardines (korniske sardiner) er betegnelsen for fisk af den pelagiske art Sardina pilchardus, der er fanget i en afstand på op til seks miles fra Cornwalls kyster, landet og tilberedt i County of Cornwall. Disse fisk kaldes også »pilchards« (sardiner).

Korniske sardiner er metal- eller olivengrønne på ryggen og har gyldne sider og en perlehvid eller sølvhvid bug. Der ses en række mørke pletter på den øvre del af siderne og af og til en anden eller tredje række nedenunder. Fiskens størrelse varierer afhængigt af årstiden. Hvert kilo sardiner skal svare til mellem 9 og 18 sardiner.

Kød af friske fisk har en fin og fast tekstur, som bliver blødere og forringes, efterhånden som fiskekødets temperatur stiger til over 1 °C. Smagens kvalitet afhænger direkte af fiskens friskhed og fedtindholdet.

Friske Cornish Sardines bør være lyse og faste og med intakte skæl, og gællerne bør være lyserøde eller røde. Sardinerne bør være fyldige og lugte friske, og de er bedst sidst på sommeren, når de er fugtige og fulde af smag. Cornish Sardines kan sælges friske eller frosne.

3.3. Råvarer:

Ikke relevant.

3.4. Foder (kun for produkter af animalsk oprindelse):

Ikke relevant.

3.5. Specifikke etaper af produktionen, som skal finde sted i det afgrænsede geografiske område:

Sardinerne skal fanges i det område, som Cornwall Sea Fisheries Committee (CSFC) er ansvarlig for, dvs. højst seks miles ud for Cornwalls kyster, og de skal landes og tilberedes i County of Cornwall.

Tilberedning i denne sammenhæng omfatter én eller flere af følgende processer:

— Filetering, dvs. manuel eller maskinel fjernelse af hoved og rygrad fra kødet.

— Fjernelse af hoved og indvolde og i givet fald også halen.

— Fiskene nedfryses og opbevares ved en temperatur på under 0 °C og opnår derved en fast tilstand.

— Fiskene saltes eller marineres, dvs. vandindholdet reduceres gennem tilsætning af salt og/eller syre, så fiskene beskyttes mod bakteriers skadelige påvirkning.

— Fiskene emballeres i beholdere på under 10 kg.

3.6. Særlige regler vedrørende udskæring, rivning eller emballering osv.:

Ikke relevant.

3.7. Specifikke mærkningsregler:

Ikke relevant.

4. Præcis afgrænsning af det geografiske område:

County of Cornwall inkl. de kystvandområder, som Cornwall Sea Fisheries Committee (CSFC) er ansvarlig for, dvs. op til seks miles fra Cornwalls kyster.

Det område, som Cornish Sea Fisheries District er ansvarlig for, blev oprettet ved en bekendtgørelse i henhold til Sea Fisheries Regulation Act of 1888, og organet har beføjelse til at udstede forordninger til regulering af havfiskeriet i det pågældende distrikt. CSFC er ansvarlig for håndhævelsen af fiskerilovgivningen i farvandene ud for Cornwalls kyster. Kystdistriktet dækker et område på op til seks miles ud fra kysten og omfatter ca. 1 350 sømil.

5. Tilknytning til det geografiske område:

5.1. Det geografiske områdes egenart:

Der er en meget specifik tilknytning mellem det geografiske område og fangstmetoderne, herunder fangst, landing og tilberedning af Cornish Sardines, og det drejer sig om veldokumenterede traditionelle fangstmetoder. Cornish Sardines tiltrækkes af det geografiske områdes miljø, dvs. de gældende vilkår i de lave farvande i bugterne ud for Cornwalls kyster. Disse farvande tilbyder det miljø, som sardinerne foretrækker. Den nordatlantiske oscillation er det vigtigste klimafænomen i det atlantiske område, hvor Cornwall ligger, og dette fænomen er generelt ansvarlig for de temperaturer og tidevandsbevægelser, som også bestemmer, hvor den fytoplankton, som udgør sardinernes føde, forekommer.

Den specifikke tilknytning til det geografiske område er, at sardinfiskeriet finder sted, når fiskene bevæger sig ind i disse lavvandede bugter. Denne karakteristiske fangstmetode minder om tidligere generationers traditionelle fangstmetoder.

Sardinerne blev traditionelt fanget, når de kom tættere på kysten. Fiskestimerne blev opdaget af personer, der holdt udkik på klinterne, og som (ved hjælp af et lokalt signalsystem) kunne lede fiskerbådene hen til stimerne. Området var begrænset af, hvor langt udkiksposterne på klinterne kunne skue. Denne tradition fortsætter, og kendskabet til, hvor sardinerne opholder sig, er blevet viderebragt fra generation til generation, selv om udkiksposterne på klinterne er blevet afløst af moderne teknologi. Den moderne teknologi har medført, at afstanden fra kysten er blevet forøget i årenes løb, men de lokale fiskerbåde holder sig fortsat på synsafstand fra kysten og følger sardinerne, når de søger ind på lavt vand. Fangstområdet er geografisk afgrænset til CSFC-området, dvs. højst 6 miles fra kysten.

Da sardiner er sarte fisk, skal de landes hurtigt, så de små både fra de lokale havne i området vender hurtigt tilbage til deres hjemhavne, som alle ligger i Cornwall. Det drejer sig om en vedvarende tradition ved dette fiskeri.

5.2. Produktets egenart:

De gamle historiske traditioner og metoder for fangst, landing og tilberedning af sardiner i det afgrænsede geografiske område udgør grundlaget for tilknytningen til det geografiske område. Sardinerne fanges nu ved hjælp af moderne bæredygtige fiskemetoder, der sikrer en god forvaltning af fiskeriindsatsen.

5.3. Årsagssammenhængen mellem det geografiske område og produktets særlige kvalitet, omdømme eller andre kendetegn:

Fangst

Sardinerne svømmer i løbet af deres livscyklus tæt på kysten, hvor stimernes opståen gav anledning til de traditionelle fiskemetoder, som engang var en samfundsbegivenhed. Fiskere og byboere hjalp hinanden med at bringe fisken på land.

Metoderne har i tidens løb udviklet sig, men fiskeriet udgør fortsat en vital del af Cornwalls økonomi. En alsidig flåde af fiskefartøjer fanger fortsat korniske sardiner fra større eller mindre havne og bugter på Cornwalls 329 miles lange kystlinje.

Områdets gamle fiskeritraditioner fremgår klart af de færdigheder, som de korniske fiskere tillagt sig. Færdighederne er blevet videreført fra generation til generation, herunder også evnen til at lokalisere sardinerne og den tillærte forsigtige behandling af fangstredskaberne.

En succesfuld fangst afhænger også af det traditionelle samarbejde mellem fartøjerne, hvor flere fartøjer fra samme havn eller virksomhed samarbejder om fangsten.

Landing og tilberedning

Tidligere fandtes der i hver havn lager- og tilberedningslokaler (fiskekældre), og lokalbefolkningen hjalp til for at sikre, at sardinerne hurtigt blev tilberedt. Sardinernes sarte tilstand kræver også i dag, at de straks landes. Bådene sejler tilbage til de korniske havne, hvorfra fiskene sendes til fabrikker i Cornwall for at blive tilberedt, emballeret og oplagret.

Sardinerne tilberedes i det afgrænsede område for County of Cornwall. Dette område omfatter de bugter og havne, hvor tilberedningen tidligere traditionelt blev udført. Moderne teknologi og hygiejnenormer og presset på kystejendommene har nu medført, at fabrikker i industriområder har afløst fiskekældrene i de små kystbyer, men alle fabrikker ligger fortsat i Cornwall og inden for det geografiske område.

Friske, hele sardiner pakkes på is i kølekasser med 10 kg og derunder med henblik på transport til kunderne. Ellers nedfryses sardinerne og pakkes i kasser til fryselager og senere levering til kunderne. Enhver tilberedning af fisken skal ske på Cornwalls område.

Omdømme

Navnet Cornwall og »Cornish« er i århundreder blevet brugt for fiskevarer og er dermed stærkt knyttet til omdømmet for de sardiner, der fanges, landes og tilberedes i det geografiske område.

Den første registrerede eksport af saltede sardiner (dengang kendt som »pilchards«) fandt sted i 1555 fra den korniske havn Looe. I det 17. og 18. århundrede udgjorde denne eksport en af hjørnestenene i den korniske fiskeindustri med de største registrerede landinger i 1871 (omkring 16 000 tons). De største aftagere var de katolske lande i Europa og navnlig Italien, hvor produktet i landets nordlige del var kendt som »Salacche Inglesi«.

Navnet »Cornish Sardine« og produktets kvalitet og omdømme er vokset i de sidste ti år som følge af den store indsats, der er udført af medlemmerne af Cornish Sardine Management Association, og deres produkters høje kvalitet. Afsætningen af Cornish Sardines er stigende navnlig på detailmarkedet i Det Forenede Kongerige, hvor de har fået et godt ry.

Henvisning til offentliggørelsen af varespecifikationen:

http://www.defra.gov.uk/foodrin/foodname/pfn/products/documents/cornishsardines-pdo.pdf

(1) EUT L 93 af 31.3.2006, s. 12.